Správa zo zahraničnej pracovnej cesty

1.	Účastník ZPC:

Titul, meno a priezvisko:	Ing. Vladimír Belovič, CSc.	
Pracovisko:	MŠVVaŠ SR, Stromová 1, 81330 Bratislava 
sekcia ďalšieho vzdelávania a mládeže 	
Pracovné zaradenie:	štátny radca 	
Znalosť jazykov:	A, F, N, R	
2.	Zahraničná pracovná cesta:

Štát:	Belgicko	
Mesto:	Brusel	
Vykonaná v doch:	10. - 11. 07. 2012	
Prijímajúca organizácia:	Sekretariát Európskej rady, Brusel, SZ Poľska pri EÚ v Bruseli
	
Účel cesty:	Účasť na zasadnutí Výboru pre vzdelávanie Rady EÚ, účasť na zasadnutí štátov V4 počas poľského predsedníctva V4. 	
Spôsob financovania:	Náklady na ubytovanie, stravné a vreckové náklady hradí MŠVVaŠ SR; cestovné náklady sú refundované MF SR z FO;	
		
3.	Rámcový program pobytu:
10. 07. 2012	Ráno odvoz služobným autom z Bratislavy na letisko Viedeň- Schwechat, prílet do Bruselu. Popoludní účasť na zasadnutí štátov V4 počas poľského predsedníctva V4.
	
11. 07. 2012
	Celodenné rokovanie Výboru pre vzdelávanie Rady EÚ. Večer odlet z Bruselu do Viedne, návrat do Bratislavy z letiska Viedeň – Schwechat služobným autom.
	
4.	Stručný priebeh rokovaní:
V dňoch 10. – 11. 07. 2012 som sa zúčastnil zasadnutia štátov Višegradskej 4 počas poľského predsedníctva štátov V4 k príprave nového programu Erasmus pre všetkých (Erasmus for All – EfA) a  rokovania Výboru pre vzdelávanie Rady EÚ. 
Od 1. 7. 2012 sa stalo predsedníckou krajinou Višegradekej 4 Poľsko. Cieľom rokovania V4, ktoré sa uskutočnilo v sídle SZ Poľska pri EÚ v Bruseli bola spolupráca a vzájomná koordinácia stanovísk štátov V4 pri príprave nového programu EfA. Zúčastnené štáty prezentovali svoj postoj a stanoviská k identifikovaným problémovým oblastiam a otvoreným otázkam návrhu a programu. Zhodli sa v tom, že pri príprave stanovísk bude užitočná vzájomná koordinácia a informovanosť jednotlivých postupov.
Na prvom zasadaní Výboru pre vzdelávanie počas cyperského predsedníctva (PRES) boli predstavené priority  a dôležité podujatia v oblasti vzdelávania a odbornej prípravy. Výbor rokoval podľa zaslaného a odsúhlaseného programu. 

Počas zasadnutia bola prerokovaná nasledovná agenda:

1.  Schválenie agendy
2.  Informácie  Predsedníctva
3.  Informácie  Komisie 
4. Európsky prieskum jazykových kompetencií a prieskum Eurobarometra o jazykoch
    - prezentácia Komisie
 5. Dialóg s krajinami južného Stredomoria o politike a programoch vysokoškolského 
    vzdelávania
    - prezentácia Komisie
6.  Návrh nariadenia Európskeho parlamentu a Rady, ktorým sa zriaďuje ERASMUS PRE  
      VŠETKÝCH, program Únie pre vzdelávanie, odbornú prípravu, mládež a šport
     - pokračovanie v diskusii na základe dokumentu PRES
        = doc. 9873/12 EDUC 106 JEUN 42 SPORT 33
        = doc. 12107/12 EDUC 235 JEUN 51 SPORT 42
7.  Rôzne

Stručný obsah a priebeh diskusie k jednotlivým bodom:

1.  Schválenie agendy

Agenda zasadania bola schválená bez pripomienok.

2.  Informácie  Predsedníctva

Rokovanie Výboru pre vzdelávanie po prvýkrát viedol Kyriakos Kosteas z cyperského Stáleho zastúpenia, ktorý predstavil priority a podujatia CY PRES. Všeobecnou prioritou je podpora inkluzívnych a moderných vzdelávacích systémov. Konkrétne sa CY PRES bude zaoberať:
o	gramotnosťou (v zmysle čitateľskej a matematickej)
o	odporúčaním o uznávaní neformálneho  a informálneho vzdelávania
o	rovnosťou a excelentnosťou v odbornom vzdelávaní a príprave
o	zabezpečením kvality vo vysokoškolskom vzdelávaní

CY sa bude usilovať pokročiť v diskusii o mechanizme záruk za študentské pôžičky v rámci návrhu programu Erasmus pre všetkých.  

CY plánuje aj neformálne zasadanie ministrov pre vzdelávanie, a to 4. - 5. októbra 2012 v Nikózii. Neformálna konferencia európskych ministrov školstva sa uskutoční v nórskom Oslo 9. - 11. decembra 2012. 

3.  Informácie  Komisie

Komisia informovala o výzve z 15.6. 2012 v rámci Programu pre CŽV na činnosti podporujúce dosiahnutie cieľov stratégie ET 2020, vrátane aktivít na zvyšovanie povedomia a implementácie cieľov ET 2020. Jedna časť výzvy je určená aj zainteresovaným stranám v oblasti vzdelávania. Termín na odoslanie návrhov projektov je  1.10.2012. 
Nezávislá sieť odborníkov v oblasti sociálnych aspektov vzdelávania a odbornej prípravy (NESSE) vypracovala pre COM štúdiu o vzdelávaní žiakov s postihnutím alebo s osobitnými potrebami. Napriek tomu, že sa členské štáty zaviazali podporovať inkluzívne vzdelávanie, deti s osobitnými potrebami a dospelí so zdravotným postihnutím stále nemajú vytvorené zodpovedajúce podmienky. V správe sa ďalej uvádza, že mnoho z nich je umiestnených v oddelených inštitúciách a tí, ktorí sú v bežnom vzdelávacom prostredí, často nemajú adekvátnu podporu. V správe sa členské štáty vyzývajú, aby intenzívnejšie pracovali na vytvorení inkluzívnych vzdelávacích systémov a aby odstránili prekážky, ktorým čelia zraniteľné skupiny, pokiaľ ide o ich účasť a úspechy vo vzdelávaní, v odbornej príprave a v zamestnaní.

COM odošle delegáciám list o možnom peer review so žiadosťou o indikáciu záujmu zúčastniť sa tejto aktivity. 

4.  Európsky prieskum jazykových kompetencií a štúdia Eurobarometra o jazykoch 

Európsky prieskum jazykových kompetencií
Testovania sa zúčastnilo 54000 žiakov v 14 krajinách (16 vzdelávacích systémov)  na konci úrovne ISCED 2 (príp. ISCED 3). Hodnotili sa tri zručnosti: čítanie, počúvanie a písanie v 2 jazykoch, ktoré si každá krajina zvolila z 5 najrozšírenejších jazykov EÚ (EN, DE, FR, ES, IT) v rámci úrovní A1 - B2. Pri prvom cudzom jazyku sa ukázalo, že 42% testovaných žiakov dosahuje úroveň B1 – samostatný užívateľ. Pri druhom cudzom jazyku to bolo 25% žiakov. Do konca roka 2012 Komisia navrhne európsky benčmark o jazykových kompetenciách. Druhé kolo testovania by sa mali uskutočniť v roku 2016.  

Prieskum Eurobarometra o jazykoch
Podľa prieskumu verejnej mienky Eurobarometer o tom, čo si obyvatelia EÚ myslia o viacjazyčnosti a učení sa cudzích jazykov, takmer 9 z 10 obyvateľov EÚ je presvedčených, že schopnosť hovoriť cudzím jazykom je veľmi užitočná a 98 % tvrdí, že ovládanie cudzích jazykov je pre budúcnosť ich detí prínosom. Medzi krajiny s najväčším rastom podielu respondentov, ktorí tvrdia, že dokážu hovoriť minimálne jedným cudzím jazykom na konverzačnej úrovni, patria (v porovnaní s údajmi z prieskumu Eurobarometer z roku 2005) Rakúsko (+ 16 percentuálnych bodov na 78 %), Fínsko (+ 6 percentuálnych bodov na 75 %) a Írsko (+ 6 percentuálnych bodov na 40 %). Medzi päť najčastejšie používaných cudzích jazykov stále patria angličtina (38 %), francúzština (12 %), nemčina (11 %), španielčina (7 %) a ruština (5 %). 

Diskusia:
EE dúfa, že na ďalšom kole testovania sa zúčastní viac ČŠ. PT sa pýtalo, či budú výsledky oboch prieskumov prezentované na konferencii v rámci Európskeho dňa jazykov v septembri. Komisia potvrdila, že áno, a to 26. - 28.9.2012 na Cypre. AT a PT sa pýtalo na vzťah medzi výsledkami prieskumu a pripravovaným indikátorom. IT sa nazdáva, že výsledky nie sú vôbec prekvapivé, sú predpovedateľné a preto by si vedelo predstaviť efektívnejšie vynakladanie financií na viacjazyčnosť (napr. na výskum metód a pod.).  COM uviedla, že na účasť v testovaní bude možné využiť zdroje ESF. 

5. Dialóg s krajinami južného Stredomoria o politike a programoch vysokoškolského vzdelávania 

COM spustila 2. Júla 2012 dialóg s krajinami južného Stredomoria o politike a programoch vysokoškolského vzdelávania. Reaguje na dve oznámenia Komisie z roku 2011, ktoré sa týkali vzťahov EÚ s krajinami tohto regiónu. Obsahovali aj myšlienku o dialógu v oblasti vysokoškolského vzdelávania. Jeho cieľom je prispieť k modernizácii systémov VŠ vzdelávania a osvojenie si Bolonských princípov v týchto krajinách. Dialóg slúži aj na výmenu informácií o existujúcich a pripravovaných európskych programoch a na povzbudenie regionálnej spolupráce. Podujatie ukázalo záujem krajín južného Stredomoria o dialóg v oblasti VŠ vzdelávania. Zaujímali sa o magisterský cyklus a o otázky zamestnateľnosti.  Najbližší dialóg by sa mal uskutočniť o 18 mesiacov. Medzičasom by sa COM chcela venovať otázkam zvyšovania povedomia a informovanosti. 

6. Erasmus pre všetkých

PRES informovalo, že plánuje nadviazať neformálne kontakty so spravodajkyňou a inými predstaviteľmi EP, ktorých sa prerokúvanie programu EfA týka. Návrh správy bude predmetom rokovania Výboru EP CULT 19. Septembra 2012. Na rokovaniach Výboru pre vzdelávanie sa budeme venovať otvoreným otázkam, ako mechanizmus záruk za študentské pôžičky a úvodné ustanovenia, ako aj stanovisku Európskeho parlamentu (25.9.). 6.11.2012 by sa malo uskutočniť konečné hlasovanie EP, potom sa Výbor pre vzdelávanie bude venovať oficiálnej pozícii EP (12.11.2012, prípadne PRES doplní ďalšie zasadania). 

Cieľom zasadania Výboru bolo umožniť delegáciám vyjadriť svoje stanoviská o mechanizme záruk za študentské pôžičky (LGF) vo forme odpovedí na otázky pripravené PRES.

Diskusia

1. Pokrytie

EL sa nazdáva, že LGF môže prispieť k zvýšeniu študentskej mobility v Európe. Na národnej úrovni nemá skúsenosti s podobným nástrojom. 

 AT chápe LGF ako príspevok k mobilite. Tento nástroj sa musí našiť na potreby študentov a nie na záujmy bánk. Zaručená musí byť rovnosť šancí. Dosiahnuť by sa mala istá úroveň geografickej ale aj programovej rovnováhy (podobne SK, PL)

FI si myslí, že otázky by mala zodpovedať skôr COM, aby ČŠ mali viac informácií. FI sa obáva dlhodobého dopadu tohto nástroja. Ich politika je založená na vysokoškolskom vzdelávaní poskytovanom zadarmo. A prípadné poplatky sú vecou ČŠ a preto má naďalej výhradu k tomuto nástroju.

NL sa pýta, či si študent bude môcť slobodne zvoliť štát a finančnú inštitúciu, od ktorej chce čerpať úver (podobne HU), nakoľko sa nazdáva, že úmysel COM je stanoviť len jednu finančnú inštitúciu pre každý ČŠ. 

SE nevidí pridanú hodnotu tohto nástroja. Chýba mu fundamentálna diskusia, či vôbec potrebujeme a chceme tento nástroj. 

FR  by chcelo rozumieť, ako sa môžu poskytnúť verejné zdroje súkromným finančným inštitúciám. Férovosť prístupu bude veľmi dôležitou otázkou.

PT sa nazdáva, že stále je k dispozícii veľmi málo údajov a dát o tomto nástroji (podobne SK) 

HU v zásade podporuje tento nástroj. Pokiaľ ide o splácanie úveru, v HU je naviazaný na aktuálny príjem. Ako to bude v prípade LGF? 

DE má vo všeobecnosti pozitívne vnímanie tohto mechanizmu. Mobilitu možno zvýšiť, ak bude o tento nástroj záujem. 

SK je nateraz opatrné v tejto otázke. Chýba množstvo informácií o podmienkach a pravidlách tohto mechanizmu, ako aj porovnanie podobných nástrojov na úrovni ČŠ, ktoré by napovedalo mnohé o úspechu či rizikách tohto nástroja. Kľúčovými otázkami sú distribúcia prostriedkov medzi jednotlivými ČŠ, transparentnosť, rovnosť šancí a zabezpečenie kvality v rámci schémy záruk. Obávame sa aj možného odlivu mozgov a nerovnovážnych mobilitných prúdov spôsobených tým, že budúci dlžníci budú mať tendenciu pôsobiť v takých krajinách, ktoré im zaručia schopnosť  splácať vysoký úver (podobne FI). 

BE  poukázalo na štúdiu London School of Economics, pokiaľ ide o ekonomický prínos študentských pôžičiek. Je potrebné sa však zaoberať aj sociálnemu prínosu.

DK má kritický postoj k tomuto nástroju. Mohlo by to dokonca tlačiť ČŠ k zavedeniu poplatkov za štúdium. Preto nesúhlasia s myšlienkou mechanizmu záruk za študentské pôžičky. 

IT nie je jasná úloha orgánov ČŠ pri implementácii budúcej schémy. 

COM sa nazdáva, že tento nástroj má byť  trhový aj sociálny, keďže v EÚ chýba podpora mobility na úrovni magisterského stupňa. Predpokladá aj poskytnutie splátkových prázdnin študentom počas 12 mesiacov od ukončenia štúdia za účelom nájdenia si zamestnania, ktoré zaručí možnosť splácať pôžičku. EIF pri voľbe finančného sprostredkovateľa (banka) zohľadní, aké výhody chce poskytnúť svojim budúcim klientom – študentom (nižší úrok, dlhšie splátkové prázdniny, atď.). Výšku úveru (max. 12000 € pre jednoročné a 18000 € pre dvojročné štúdium) COM nepovažuje za značnú. Podobne za nízky pokladá predpokladaný počet študentov poberajúci pôžičku (43000 ročne) hlavne z hľadiska dlhodobého dopadu. Zohľadnenie príjmu a ďalších ukazovateľov pri výške splátky sa však nezamýšľa. Cez leto má EIF uskutočniť testovanie trhu, čo má ukázať aj distribúciu pôžičiek medzi účastníckymi krajinami programu. Keďže trhová situácia s úrokmi je v ČŠ veľmi rôzna, COM nemôže garantovať jednotnú úrokovú sadzbu.  

2. Dopad na vysokoškolské vzdelávanie v Európe;  monitorovanie a evaluácia

UK sa nazdáva, že je možno ešte priskoro venovať sa detailom, keďže ešte nie je schválené finančné nariadenie ako rámec pre tento nástroj. 

SE sa obáva dopadu na možné vyvinutie prenositeľnosti pôžičiek a grantov medzi ČŠ. 

AT navrhuje strednodobé hodnotenie tohto prípadného nástroja. Zvedavé bude na výsledky pilotného projektu a trhového testovania.

PT požiadalo o non-paper k tejto téme. 

FI má kritický postoj k tomuto nástroju, nakoľko by to dokonca tlačiť ČŠ k zavedeniu poplatkov za štúdium.

DK upozornilo, že 880 mil. má ísť na pôžičky zopár študentom (citovanie Komisie), radšej by sa mali tieto prostriedky alokovať mnohým študentom na klasickú mobilitu. 

NL by zdroje na tento nástroj rozdelilo na dve polovice a dve obdobia, ktoré by oddeľovalo strednodobé hodnotenie. 

PRES konštatovalo, že popri podpore tomuto nástroju stále pretrváva množstvo dôležitých otázok. Privítalo by písomné stanoviská. 

Záver: Delegácie vyjadrovali svoje stanoviská o mechanizme záruk za študentské pôžičky (LGF) vo forme odpovedí na otázky pripravené PRES. Tie sa týkali jednak otázok pokrytia, a jednak dopadu na vysokoškolské vzdelávanie v Európe,  monitorovania a evaluácie. Niektoré ČŠ tento nástroj podporujú, ďalšie odmietajú jeho pridanú hodnotu, avšak spoločným menovateľom je naďalej nedostatok informácií o tomto nástroji. 

7. Rôzne

PRES pozvalo riaditeľku vzdelávacieho odboru Úradu Organizácie Spojených národov pre pomoc a prácu v prospech palestínskych utečencov, ktorá hovorila o ich vzdelávacom programe a reformách. Agentúra sa stará o palestínskych utečencov v 5 oblastiach, kde sa nachádza okolo 5000 detí. Financie na operácie agentúry pochádzajú zväčša z EÚ a jej ČŠ. 

5. Odporúčané závery:

Na prvom zasadaní Výboru pre vzdelávanie počas CY PRES boli odprezentované jeho priority  a dôležité podujatia v 2. polroku 2012. PRES pozvalo riaditeľku vzdelávacieho odboru Úradu Organizácie Spojených národov pre pomoc a prácu v prospech palestínskych utečencov, ktorá hovorila o ich vzdelávacom programe a reformách. Komisia informovala o výzva z 15.6. 2012 v rámci Programu pre CŽV na činnosti podporujúce dosiahnutie cieľov stratégie ET 2020 a o štúdii o vzdelávaní žiakov s postihnutím alebo s osobitnými potrebami. Európskeho prieskumu jazykových kompetencií sa zúčastnilo 54000 žiakov v 14 krajinách (16 vzdelávacích systémov)  na konci úrovne ISCED 2 (príp. ISCED 3). Hodnotili sa tri zručnosti: čítanie, počúvanie a písanie v 2 jazykoch, ktoré si každá krajina zvolila z 5 najrozšírenejších jazykov EÚ. Podľa prieskumu verejnej mienky Eurobarometer o tom, čo si obyvatelia EÚ myslia o viacjazyčnosti a učení sa cudzích jazykov, takmer 9 z 10 obyvateľov EÚ je presvedčených, že schopnosť hovoriť cudzím jazykom je veľmi užitočná a 98 % tvrdí, že ovládanie cudzích jazykov je pre budúcnosť ich detí prínosom. 
Komisia spustila 2. júla dialóg s krajinami južného Stredomoria o politike a programoch vysokoškolského vzdelávania. Jeho cieľom je prispieť k modernizácii systémov VŠ vzdelávania a osvojenie si Bolonských princípov v týchto krajinách. 
Delegácie vyjadrovali svoje stanoviská o mechanizme záruk za študentské pôžičky vo forme odpovedí na otázky pripravené PRES. Tie sa týkali jednak otázok pokrytia, a jednak dopadu na vysokoškolské vzdelávanie v Európe,  monitorovania a evaluácie. Niektoré ČŠ tento nástroj podporujú, ďalšie odmietajú jeho pridanú hodnotu, avšak spoločným menovateľom je naďalej nedostatok informácií o tomto nástroji. 

6. Prehľad prinesenej dokumentácie

Prinesená dokumentácia je uložená a je k dispozícii k nahliadnutiu na sekcii ďalšieho vzdelávania a mládeže.

7.	Osobitne vyhodnotený očakávaný prínos ZPC
Poznatky a pracovné podklady získané na zasadnutí Výboru pre vzdelávanie Rady EÚ budú využité pri príprave podkladových materiálov a stanoviska za SR k návrhu programu Erasmus pre všetkých a na zasadnutie Rady EÚ pre vzdelávanie, mládež, kultúru a šport, ktoré sa uskutoční v dňoch 22. – 23. novembra 2012 ako i pri príprave koncepčných dokumentov v oblasti vzdelávania a odbornej prípravy.

8.    Spôsob zverejnenia výsledkov ZPC

Správa zo ZPC bola zaslaná sekcii medzinárodnej spolupráce MŠVVaŠ SR, ktorá ju zverejní na internetových stránkach MŠVVaŠ SR.
Súhlasím so zverejnením správy na internete

Vysvetlenie skratiek: 
skratky 27 krajín EÚ: AT – Rakúsko, BE – Belgicko, BG – Bulharsko, CY – Cyprus, CZ – Česká republika, DE – Nemecko, DK – Dánsko, EE – Estónsko, EL – Grécko, ES – Španielsko, FI – Fínsko, FR – Francúzsko, HU - Maďarsko, IE - Írsko, IT – Taliansko, LU – Luxembursko, LT – Litva, LV – Lotyšsko, MT – Malta, NL – Holandsko, PL – Poľsko, PT – Portugalsko, RO – Rumunsko, SE – Švédsko, SI – Slovinsko, SK – Slovensko, UK – Veľká Británia

Správu vypracoval:   Ing. Vladimír Belovič, CSc.
Dátum: 19. 07. 2012
Správu schválila:  	Mgr. Kamila Jandzíková, PhD.  - GR SĎVM